b'\n_START_ARTICLE_\nMuriel Paget\n_START_SECTION_\nBiografija\n_START_PARAGRAPH_\nM. Paget buvo kilusi i\xc5\xa1 kilmingos angl\xc5\xb3 grafo Murray Finch-Hatton \xc5\xa1eimos. I\xc5\xa1silavinim\xc4\x85 \xc4\xafgijo mokoma namuose. B\xc5\xabdama 21 met\xc5\xb3 i\xc5\xa1tek\xc4\x97jo u\xc5\xbe Richard Arthur Surtees Paget, v\xc4\x97liau tapusio antruoju Cranmore baronetu Paget, ir susilauk\xc4\x97 penki\xc5\xb3 vaik\xc5\xb3, i\xc5\xa1 kuri\xc5\xb3 vienas mir\xc4\x97 k\xc5\xabdikyst\xc4\x97je._NEWLINE_M. Paget mir\xc4\x97 61 met\xc5\xb3 nuo v\xc4\x97\xc5\xbeio, buvo palaidota Somerseto grafyst\xc4\x97je, Cranmore. Jos namai Londone, Regent\xe2\x80\x99s Parke pavadinti Paget namais._NEWLINE_Humanitarine veikla M. Paget u\xc5\xbesi\xc4\x97m\xc4\x97 nuo 1905\xc2\xa0m., Londone \xc4\xafkurdama labdaros valgyklas besilaukian\xc4\x8dioms ir maitinan\xc4\x8dioms motinoms, ligoniams vaikams, besigydantiems vargingai gyvenantiems miestie\xc4\x8diams. \xc5\xa0ias \xc4\xafstaigas kuravo ir karalien\xc4\x97 Marija Teksiet\xc4\x97, globodama labdaros pokylius. Labdaros valgykl\xc5\xb3 skai\xc4\x8dius \xc5\xbeymiai i\xc5\xa1augo prasid\xc4\x97jus I Pasauliniam karui.\n_START_SECTION_\nLabdaros misijos\n_START_PARAGRAPH_\nSu\xc5\xbeinojusi apie baisi\xc4\x85 pad\xc4\x97t\xc4\xaf Rusijos fronte, 1915\xc2\xa0m. M. Paget atvyko \xc4\xaf Petrograd\xc4\x85, kur \xc4\xafk\xc5\xabr\xc4\x97 ang\xc5\xb3\xe2\x80\x93rus\xc5\xb3 ligonin\xc4\x99, skirt\xc4\x85 Ryt\xc5\xb3 fronte su\xc5\xbeeistiems kareiviams gydyti. J\xc4\x85 finansavo britai bei carien\xc4\x97s Aleksandros Fiodorovnos fondas. Sekan\xc4\x8diais metais ji steig\xc4\x97 karo lauko ligonines ir labdaros valgyklas Ukrainoje. Nor\xc4\x97dama rasti daugiau l\xc4\x97\xc5\xa1\xc5\xb3 toms \xc4\xafstaigoms i\xc5\xa1laikyti, vienoje Londono galerijoje ji sureng\xc4\x97 did\xc5\xbeiul\xc4\x99 parod\xc4\x85 \xe2\x80\x9eRusija taikoje ir kare\xe2\x80\x9c, kur greta vis\xc5\xb3 r\xc5\xab\xc5\xa1i\xc5\xb3 rus\xc5\xb3 dail\xc4\x97s ekspozicij\xc5\xb3 buvo organizuojami koncertai, pob\xc5\xabviai, klasik\xc5\xb3 Antono \xc4\x8cechovo ir Levo Tolstojaus k\xc5\xabrini\xc5\xb3 pastatymai. Art\xc4\x97jant bol\xc5\xa1evik\xc5\xb3 perversmui 1917\xc2\xa0m. buvo priversta evakuotis per Tolimuosius Rytus, JAV \xc4\xaf Anglij\xc4\x85._NEWLINE_Po karo, 1920\xc2\xa0m. ji buvo trumpam gr\xc4\xaf\xc5\xbeusi \xc4\xaf Rusij\xc4\x85, ta\xc4\x8diau netrukus su misijomis patrauk\xc4\x97 \xc4\xaf Baltijos ir Centrin\xc4\x97s Europos \xc5\xa1alis. 1920\xc2\xa0m. ji Latvijoje k\xc5\xabr\xc4\x97 nemokamas maisto virtuves, teik\xc4\x97 medicinin\xc4\x99 pagalb\xc4\x85 ir labdar\xc4\x85 drabu\xc5\xbeiais. Be to, \xc4\xafsteig\xc4\x97 ligonin\xc4\x99 Daugpilyje. Kitais metais ji darbavosi Estijoje, taip pat keliavo \xc4\xaf Lietuv\xc4\x85, \xc4\x8cekoslovakij\xc4\x85, Lenkij\xc4\x85 ir Rumuni\xc2\xad j\xc4\x85. Jos komanda, brit\xc4\x97s gailestingosios sesel\xc4\x97s ir savanoriai steng\xc4\x97si apmokyti vietinius \xc5\xbemones, ypa\xc4\x8d lig\xc5\xb3 prevencijos klausimais, prireikus si\xc5\xb3sdavo \xc5\xa1i\xc5\xb3 \xc5\xa1ali\xc5\xb3 personal\xc4\x85 \xc4\xaf kursus Anglijoje. Jos prad\xc4\x97t\xc4\x85 darb\xc4\x85 t\xc4\x99sdavo t\xc5\xb3 \xc5\xa1ali\xc5\xb3 vyriausyb\xc4\x97s, o ji pati kartkart\xc4\x97mis atvykdavo pa\xc5\xbei\xc5\xabr\xc4\x97ti, kaip \xc5\xa1is darbas vyko.\n_START_SECTION_\nVeikla Lietuvoje\n_START_PARAGRAPH_\nTarpukario Lietuvoje k\xc5\xabdiki\xc5\xb3 mirtingumas buvo didesnis nei daugelyje Europos \xc5\xa1ali\xc5\xb3. Nors netr\xc5\xabko labdaros organizacij\xc5\xb3, kurios r\xc5\xabpinosi vaikais, ta\xc4\x8diau daugiausia tai buvo socialin\xc4\x97 globa: steigiamos prieglaudos, dar\xc5\xbeeliai, vasaros stovyklos. M. Paget su savo pagalbininkais \xc4\x8dia padar\xc4\x97 prad\xc5\xbei\xc4\x85 medicininei vaik\xc5\xb3 ir besilaukian\xc4\x8di\xc5\xb3 bei maitinan\xc4\x8di\xc5\xb3 motin\xc5\xb3 prie\xc5\xbei\xc5\xabrai. Lietuvos Raudonojo kry\xc5\xbeiaus draugija dav\xc4\x97 angl\xc5\xb3 misijos veiklai patalpas Kaune, Laisv\xc4\x97s al\xc4\x97jos 12 (dab. 24). 1922\xc2\xa0m. buvo \xc4\xafkurtas pirmasis Lietuvoje Motinos ir vaiko sveikatos centras. Angl\xc5\xb3 misija r\xc5\xabpinosi n\xc4\x97\xc5\xa1\xc4\x8diosiomis bei maitinan\xc4\x8diomis motinomis ir vaikais nuo gimimo iki \xc5\xa1e\xc5\xa1eri\xc5\xb3 met\xc5\xb3. Po met\xc5\xb3, 1923\xc2\xa0m. Motinos ir vaiko sveikatos centr\xc4\x85 Kauno miesto burmistro Jono Vilei\xc5\xa1io r\xc5\xabpes\xc4\x8diu per\xc4\x97m\xc4\x97 miesto savivaldyb\xc4\x97, pavadindama j\xc4\xaf Muriel Paget vardu. Tuo pat metu buvo \xc4\xafkurta ir \xe2\x80\x9ePieno la\xc5\xa1o\xe2\x80\x9c draugija, o Paget centras tapo ir vaik\xc5\xb3 ambulatorija. Nuo 1932\xc2\xa0m. pastate veik\xc4\x97 gausiai lankomas Motinos ir vaiko muziejus._NEWLINE_M. Paget ir v\xc4\x97liau r\xc5\xabpinosi centro veikla, buvo atvykusi \xc4\xaf Lietuv\xc4\x85, bendravo su tuometiniu prezidentu Kaziu Griniumi. Jos darbas buvo auk\xc5\xa1tai \xc4\xafvertintas dar 1929\xc2\xa0m.\xc2\xa0\xe2\x80\x93 buvo apdovanota Lietuvos did\xc5\xbeiojo kunigaik\xc5\xa1\xc4\x8dio Gedimino ordino Karininko kry\xc5\xbeiumi._NEWLINE_2013\xc2\xa0m. Lietuvos gydytoj\xc5\xb3 s\xc4\x85jungos iniciatyva Kaune, ant Laisv\xc4\x97s al\xc4\x97jos 24-tojo namo, buvo atidengta memorialin\xc4\x97 lenta, skirta angl\xc5\xb3 filantropei. B\xc5\xabtent \xc5\xa1iame name jos pastangomis ir buvo \xc4\xafsik\xc5\xabr\xc4\x99s sveikatos centras.'